VDSS sodba Psp 23/2017
Sodna praksa Višjega delovnega in socialnega sodišča, 2017-03-16

Elizabeta Šajn Dolenc (preds.), Nada Perić Vlaj (poroč.), Edo Škrabec

SOCIALNO ZAVAROVANJE - POKOJNINSKO ZAVAROVANJE - INVALIDI

sprememba invalidnosti - nove pravice iz invalidskega zavarovanja

Novo pravico iz invalidskega zavarovanja na podlagi sprememb v invalidnosti je mogoče priznati šele od prvega dne naslednjega meseca po nastanku spremembe in ne z datumom novo ugotovljene invalidnosti

Pritožbi se ugodi in se v izpodbijanem delu drugega odstavka I. točke izreka sodbe besedna zveza: „od tega dne dalje“ nadomesti z besedno zvezo „od 1. 2. 2014 dalje“ tako, da spremenjen drugi odstavek I. točke izreka sodbe v celoti pravilno glasi:

„Tožnika se razvrsti v I. kategorijo invalidnosti zaradi posledic bolezni od 30. 1. 2014 dalje ter se mu od 1. 2. 2014 dalje prizna pravica do invalidske pokojnine.“

1. Sodišče prve stopnje je s sodbo odpravilo odločbi tožene stranke št. ... z dne 24. 12. 2014 in št. ... z dne 21. 5. 2014 (prvi odst. I. točke izreka). Tožnika je razvrstilo v I. kategorijo invalidnosti zaradi posledic bolezni od 30. 1. 2014 dalje ter mu od tega dne dalje priznalo pravico do invalidske pokojnine (drugi odst. I. točke izreka). Hkrati je izreklo, da je kontrolni pregled potreben junija 2018 (tretji odst. I. točke izreka), in da je tožena stranka v 30 dneh po pravnomočnosti sodbe dolžna izdati posebno odločbo o odmeri, višini in izplačevanju invalidske pokojnine (četrti odst. I. točke izreka).

S sklepom je postopek v zvezi s tožbenim zahtevkom na odpravo odločb tožene stranke št. ... z dne 29. 12. 2014 in iste št. z dne 20. 5. 2014 ter priznanje pravice do invalidnine zaradi umika tožbe ustavilo (II. točka izreka). Toženo stranko je zavezalo, da za tožnika na račun prvostopenjskega sodišča povrne 429,16 EUR stroškov postopka v roku 15 dni, v primeru zamude z zakonskimi zamudnimi obrestmi (III. točka izreka).

2. Zoper drugi odstavek I. točke izreka citirane sodbe je tožena stranka vložila predlog za popravo sodbe oz. podrejeno pritožbo. Predlaga popravo oz. spremembo besedne zveze „od tega dne dalje“ z besedilom „od 1. 2. 2014 dalje“, saj meni, da je v tem obsegu materialno pravo zmotno uporabljeno.

Glede na to, da je tožnik razvrščen v I. kategorijo invalidnosti od 30. 1. 2014 dalje, je mogoče pravico do invalidske pokojnine ob pravilni uporabi 126. člena Zakona o pokojninskem in invalidskem zavarovanju priznati od 1. 2. 2014 dalje in ne že s 30. 1. 2014.

4. Ob preizkusu zadeve v mejah pritožbenih razlogov in v skladu z 2. odst. 350. člena Zakona o pravdnem postopku(1)  (ZPP) pritožbeno sodišče ugotavlja, da je v izpodbijanem delu drugega odst. I. točke izreka sodbe materialno pravo zmotno uporabljeno.

5. V obravnavani zadevi gre za spor o novih pravicah iz invalidskega zavarovanja, zato pritožba pravilno opozarja, da je v izpodbijanem delu sodbe materialno pravo zmotno uporabljeno, oz. sodišče določbe, ki bi jo moralo uporabiti, sploh ni upoštevalo.

6. Pravna podlaga za pritožbeno rešitev zadeve je podana v 126. členu Zakona o pokojninskem in invalidskem zavarovanju(2)  (ZPIZ-2), ki med drugim izrecno določa, da na podlagi invalidnosti pridobljene pravice trajajo, dokler traja stanje invalidnosti, v primeru nastanka sprememb v že ugotovljeni invalidnosti, zaradi katerih določena pravica preneha ali se spremeni, pa ta preneha ali se spremeni od prvega dne naslednjega meseca po nastanku spremembe. Ob pravilni razlagi in uporabi relevantne določbe ZPIZ-2 je torej novo pravico iz invalidskega zavarovanja na podlagi sprememb v invalidnosti mogoče priznati šele od prvega dne naslednjega meseca po nastanku spremembe in ne z datumom novo ugotovljene invalidnosti.

7. Ob uporabi 126. člena ZPIZ-2 je potrebno pritožbi tožene stranke ugoditi in izpodbijani del sodbe na temelju 358. člena v zvezi s 1. odst. 351. člena ZPP spremeniti tako, kot je razvidno iz izreka te sodne odločbe. Torej besedilo „od tega dne dalje“ v drugem odst. I. točke izreka sodbe nadomestiti z besedilom  „od 1. 2. 2014 dalje“. Tožniku zaradi sprememb v zdravstvenem stanju nova pravica iz invalidskega zavarovanja, torej pravica do invalidske pokojnine na temelju I. kategorije invalidnosti, pripada od 1. 2. 2014 dalje.

(2) Ur. l. RS, št. 96/2012 s spremembami.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.